Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 3 Pv 407/12/6601	Banská Bystrica, 31.10.2012
EEČ : 2-45-188-2012

U Z N E S E N I E

Trestná vec:	obvinený XXXXX a spol.  
Prečin:	krádež spolupáchateľstvom podľa § 20 k §  212 odsek 2 písmeno c/ Trestného zákona

Rozhodol: 	prokurátorka Okresnej prokuratúry Banská Bystrica
Podľa § 216 odsek 1 Trestného poriadku podmienečne zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	dňa 26.07.2012 približne o 03.30 h v Banskej Bystrici na ul. Na Troskách pri SC Europa pod vplyvom alkoholu okradli XXXXX, nar. XXXXX, trv. bytom XXXXX, XXXXX, ktorý sediac na múriku oproti vchodu do SC Europa pod vplyvom alkoholu zaspal, pričom mu prehľadali vrecká a odcudzili jeho vstupnú zamestnaneckú kartu spol. XXXXX, a. s. a tankovacie karty spoločnosti XXXXX, a. s. v OMV a SHELL, čím spoločnosti XXXXX a. s. so sídlom XXXXX, XXXXX spôsobili škodu 9,-€.
Podľa §216 odsek 2 Trestného poriadku je určená všetkým obvineným skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvineným v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Poverený príslušník OO PZ XXXXX-západ viedol pod číslom konania ORP-XXXXX/OZ-BB-2012 trestné stíhanie proti obvineným XXXXX a XXXXX za prečin krádeže spolupáchateľstvom podľa § 20 k § 212 ods. 2 písm. c/ Tr. zák., ktorého sa dopustili v podstate na tom skutkovom základe, že dňa 26.07.2012 približne o 03.30 h v Banskej Bystrici na ul. Na Troskách pri SC Europa pod vplyvom alkoholu okradli XXXXX, nar. XXXXX, trv. bytom XXXXX XXXXX, ktorý sediac na múriku oproti vchodu do SC Europa pod vplyvom alkoholu zaspal, pričom mu prehľadali vrecká a odcudzili jeho vstupnú zamestnaneckú kartu spol. XXXXX, a. s. a tankovacie karty spoločnosti XXXXX, a. s. v OMV a SHELL, čím spoločnosti XXXXX, a. s. so sídlom XXXXX, XXXXX spôsobili škodu 9,-€.

	Po vykonaní skráteného vyšetrovania mi poverený príslušník PZ predložil spisový materiál s návrhom konečného rozhodnutia. Preskúmaním jeho návrhu a dôkazov obsiahnutých vo vyšetrovacom spise som dospela k záveru, že tento návrh je dôvodný a s prihliadnutím na všetky okolnosti prípadu je voči obvineným možné postupovať v zmysle § 216 ods. 1 Tr. por. 

	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne vážne a zrozumiteľne,
b)	nahradil škodu, ak bola činom spôsobená, alebo s poškodeným o jej náhrade uzatvoril dohodu, alebo urobil iné potrebné opatrenia na jej náhradu, a
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	Prečinu krádeže podľa § 212 ods. 2 písm. c/ Tr. zák. sa dopustí ten, kto si prisvojí cudziu vec tým, že sa jej zmocní a čin spácha na veci, ktorú má iný na sebe alebo pri sebe. Za tento trestný čin Trestný zákon umožňuje uložiť trest odňatia slobody až na 2 roky. Výška spôsobenej škody (minimum) nie je stanovené.

	V § 20 Tr. zák. je ustanovené, že ak bol trestný čin spáchaný spoločným konaním dvoch alebo viacerých páchateľov (spolupáchatelia), zodpovedá každý z nich, ako keby trestný čin spáchal sám.

	Spáchanie prečinu kladeného obvineným za vinu im je preukázané okrem ich výpovede aj výpoveďami svedkov  poškodených XXXXX a XXXXX a ostatnými zabezpečenými s vecou súvisiacimi listinnými dôkazmi. 

	XXXXX i XXXXX sa ku skutku priznali a vyjadrili ľútosť nad svojim konaním. Obaja sa vyjadrili, že v prípade, že splnia podmienky pre podmienečné zastavenie trestného stíhania, dávajú na takýto postup svoj súhlas.

	Súhlas vyjadrili i obaja vypočutí poškodení. Svedkovi-poškodenému XXXXX priama škoda nevznikla, ohlásil ju svojmu zamestnávateľovi. Svedok-poškodený XXXXX, ktorý bol vypočutý za spol. XXXXX a. s. vyčíslil škodu na celkom 9,-€, čo by predstavovalo náklady na opätovné vydanie kariet. Zamestnanecká má hodnotu 7,-€ a tankovacie po 1,-€, s tým, že tankovacie boli vrátené. Aj vzhľadom na výšku škody sa k trestnému stíhaniu nepripojil a uviedol, že od obvinených náhradu škody nežiada. 

	XXXXX doposiaľ nebol súdom trestaný ani priestupkovo  postihnutý. XXXXX doposiaľ nebol súdom trestaný. Postihnutý bol len jedenkrát, a to za bežný dopravný priestupok. 

	XXXXX a obv. XXXXX som pri podmienečnom zastavení trestného stíhania určila skúšobnú dobu v trvaní 12 mesiacov, ktorá začína plynúť odo dňa právoplatnosti tohto rozhodnutia. Určenú skúšobnú dobu považujem za dostatočne dlhú na to, aby obvinení počas nej skutočne preukázali, že ich protiprávne konanie bolo len ojedinelým vybočením zo správania sa, ktoré je v súlade s právnymi predpismi a že aj naďalej budú žiť riadnym a bezúhonným životom. Je predpoklad, že už vykonané prípravné konanie bolo dostatočné pre ich nápravu, a teda nie je potrebné postaviť ich pred súd.

	Pre tieto dôvody som rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú je možné podať do troch dní odo dňa oznámenia uznesenia prostredníctvom Okresnej prokuratúry v Banskej Bystrici na Krajskú prokuratúru v Banskej Bystrici. Sťažnosť má odkladný účinok.

Mgr. Zuzana Gengelová
prokurátorka